《泸江月 寄满愿》
清代·顾贞观

记寒宵携手，一篱新月，三径微霜。臂绡乍惜殷红减，平生意，百劫难忘。

为我飘蓬，由他飞絮，恶风吹堕何方。燕台尺素，犹自祝胜常。

怪啼痕、浥透香囊。心知从此别，但寄声珍重，莫更思量。

蜀道如天，侯门似海，陌头容易盼萧郎。除非是，星轺捧节，便出泸江。

纵然金屋深藏，清笳拍遍，料依旧情伤。侧身西望貂褕赠，双鱼杳，不上瞿塘。

邛笮烟迷，痒疴瘴合，梦魂可到家乡。乌衣门巷，别后总凄凉。

又谁过，昔日幽窗。扫眉安镜处，任泥翻燕垒，蜜涴蜂房。

黄菊休开，紫薇空老，见伊枝叶几回肠。归来也，重逢满愿。

所愿才偿。

作者简介：顾贞观（1637－1714）清代文学家。原名华文，字远平、华峰，亦作华封，号梁汾，江苏无锡人。明末东林党人顾宪成四世孙。康熙五年举人，擢秘书院典籍。曾馆纳兰相国家，与相国子纳兰性德交契，康熙二十三年致仕，读书终老。贞观工诗文，词名尤著，著有《弹指词》、《积书岩集》等。顾贞观与陈维嵩、朱彝尊并称明末清初“词家三绝”，同时又与纳兰性德、曹贞吉共享“京华三绝”之誉。